Vermoorde vrou het verdagtes glo laat saamry | Netwerk24
Deur Jana Smit 21 Julie 2019 09:30
Anette Jooste op haar dogter, Kristel Dreyer, se troue op 9 Maart vanjaar. Foto: Facebook
Maar nou vermoed die polisie 'n laaste daad van goedhartigheid het haar moontlik haar lewe gekos. Twee mense wat sy 'n saamrygeleentheid gegee het, is verlede Sondag in verband met haar dood in hegtenis geneem.
Die polisie het Jooste se selfoon nagespoor tot in Vereeniging, waar hulle dit by Chené Chantell Verwey (48) en Mandla Khumalo (28) gekry het. Jooste se motor is later hier gekry.
Op pad na vriende in Mosselbaai het Jooste vir twee kennisse 'n saamrygeleentheid gegee. Nou vermoed die polisie hulle het haar langs die pad vermoor en met haar motor en selfoon teruggekeer na Vereeniging. Die polisie het Jooste se selfoon tot in dié Vaaldriehoekse stad nagespeur, waar hulle vir Verwey en Khumalo aangekeer het.
Jooste is in Junie uit Vereeniging weg nadat vriende vir haar in Mosselbaai 'n werk aangebied het. Sy sou gaan kyk of dit haar geval. Vir haar susters, Elize Kolver (65) en Ronel Veldman (60), het sy vertel dat Verwey en Khumalo saam met haar gaan ry.
Kolver sê die twee verdagtes was nie vriende met haar suster nie. Hulle het haar geken en het haar bloot gevra vir 'n saamrygeleentheid. "Ek kan nie glo sy het daai mense opgelaai nie," sê sy.
Die drie het glo onderweg in Aliwal-Noord by familie van Verwey oornag voordat hulle verder gery het na Graaff-Reinet. Jooste is nooit weer lewend gesien nie.
Haar lyk, met 'n kopwond, is op 13 Junie op die pad tussen George en Colesberg gekry. Dit was nadat die polisie in 'n anonieme oproep daarvan ingelig is.
Veldman het die Woensdag voor haar suster se dood die laaste keer telefonies met haar gepraat. Kolver sê die familie het nog baie vrae. "Ons is so seer en so hartseer vir Anette. Sy het nie 'n lekker lewe gehad nie en is jare gelede al geskei."
Op 30 Junie, op Kolver se verjaardag, het die familie Jooste se as in Port Alfred gestrooi.
Kapt. Bradley Rawlinson, 'n polisiewoordvoerder, sê daar kan nog inhegtenisnemings wees. Verwey sal Dinsdag in die hof op Graaff-Reinet om borgtog aansoek doen. Rawlinson sê 'n vorige lasbrief is steeds hangend teen Khumalo.